DA Den Europæiske Unions Tidende CE 78/147

(2004/C 78 E/0152)

SKRIFTLIG FORESPØRGSEL E-2651/03

af Phillip Whitehead (PSE) til Kommissionen

(10. september 2003)

Om: Inddragning af forbrugere i den fælles gennemførelsesstrategi for vandrammedirektivet (2000/60/EF)

I sit svar på en tidligere forespørgsel (E-0879/03 (1), den 2. maj 2003) hævdede Kommissionen, at den fælles gennemførelsesstrategi har levet op til forventningerne, herunder inddragelse af interessenter og ikke-statslige organisationer. Kommissionen indrømmede imidlertid, at selv om den i oktober 2001 opfordrede de europæiske paraplyorganisationer for forbrugere, BEUC og AEC, til at deltage, havde ingen af organisationerne indtil videre deltaget i gennemførelsen af strategien.

Beklager Kommissionen, at ingen forbrugerrepræsenterende organisationer, som er hovedinteressenter i målene i vandrammedirektivet (2000/60/EF (2)), deltager i denne proces? BEUC har foreslået Kommissionen at indbyde den britiske forbrugerorganisation WaterVoice til at deltage som ekspertgruppe for vand-forbrugere, men Kommissionen skulle have afvist forslaget, fordi WaterVoice ikke er klassificeret som en europæisk organisation. Mener Kommissionen, at det er korrekt ikke at gøre en pragmatisk undtagelse, som kunne sikre en vis grad af inddragelse af en forbrugerorganisation, i stedet for som nu og gennem det sidste halvandet år overhovedet ingen?

Svar afgivet på Kommissionens vegne af Margot Wallström

(7. oktober 2003)

Kommissionen beklager, at der indtil videre ikke er europæiske eller internationale forbrugerorganisationer, der deltager i den fælles gennemførelsesstrategi for rammedirektivet om vand (3). Siden den sidste meddelelse om dette emne (svaret på det ærede parlamentsmedlems skriftlige forespørgsel E-0879/03) har Kommissionen fortsat sin bestræbelser på at inddrage europæiske og internationale forbrugerorganisationer i den fælles gennemførelsesstrategi. Ud over BEUC (kontoret for de europæiske forbrugerorganisationer) og Association of European Consumers (AEC), der allerede blev kontaktet i 2002, har Kommissionen også taget kontakt til Consumers International og opfordret denne organisation til at deltage i den fælles gennemførelsesstrategi. Consumers International har vist betydelig interesse og rådfører sig for øjeblikket med BEUC med henblik på at finde en passende fremgangsmåde.

I den indledende fase af den fælles gennemførelsesstrategi fastlagde Kommissionen og medlemsstaterne i fællesskab kriterier for interessenters og ikke-statslige organisationers (NGO'er) deltagelse. I henhold til disse kriterier kræves det, at de deltagende organisationer har en europæisk dimension og repræsenterer fastlagte holdninger hos forskellige nationale eller regionale organer. Årsagen til denne begrænsning er ønsket om at sikre, at bidragene fra de forskellige interessegrupper er afbalancerede og repræsenterer flere forskellige holdninger og ikke kun nationale eller regionale holdninger. Hertil kommer, at den nationale proces til gennemførelse af rammedirektivet for vand i mange af medlemsstaterne omfatter nationale og regionale interessegruppers aktive deltagelse, og det er ikke relevant at anvende den samme model på EU-plan. Nå der ses bort fra forbrugerorganisationerne, har deltagelseskriterierne vist sig at være nyttige i praksis uden at være for restriktive.

Hvad angår det Forenede Kongeriges forbrugerorganisation Water Voice, har Kommissionen bemærket sig dens interesse. For at finde frem til en løsning, der gør det muligt for denne nationale organisation at deltage og samtidigt opfylde de generelle kriterier, foreslog Kommissionen BEUC, at Water Voice kunne sende en repræsentant på BEUC's vegne. I sit svar herpå fastslog BEUC klart, at Water Voice ikke kunne repræsentere BEUC under ét. Anmodningen fra Water Voice skulle derfor ikke betragtes som en anmodning fra en europæisk paraplyorganisation, men derimod fra en national organisation, som repræsenterede regionale (England og Wales) — og ikke europæiske — forbrugeres interesser. Det skal også erindres, at situationen i England og Wales med hensyn til vandsektoren er enestående i Europa, og at forbrugernes erfaringer derfor sandsynligvis ikke er repræsentative. Samtidigt med Water Voices bestræbelser på at deltage i den fælles gennemførelsesstrategi har Kommissionen opfordret organisationen til at anmode om adgang til platformen for udveksling af erfaringer (CIRCA-systemet) i tilknytning til den fælles gennemførelsesstrategi. CIRCA-systemet omfatter al dokumentation, der forberedes i forbindelse med gennemførelsesstrategien.

Kommissionen vil fortsætte sin bestræbelser på at sikre, at europæiske forbrugeres interesser generelt repræsenteres i den fælles gennemførelsesstrategi. Kommissionen har tillid til, at der i forbindelse med den igangværende dialog med Consumers International vil blive fundet en passende løsning.

(1) EUT C 280 E af 21.11.2003, s. 110.

(2) EFT L 327 af 22.12.2000, s. 1.

(3) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger.